CELEX: 52021PC0211
Language: lv
Date: 2021-04-29
Title: Priekšlikums PADOMES ĪSTENOŠANAS LĒMUMS, ar ko Dānijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, saskaņā ar Direktīvas 2003/96/EK 19. pantu

EIROPAS KOMISIJA
            Briselē, 29.4.2021
            COM(2021) 211 final
            2021/0110(NLE)
            Priekšlikums
            PADOMES ĪSTENOŠANAS LĒMUMS, 
            ar ko Dānijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, saskaņā ar Direktīvas 2003/96/EK 19. pantu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Nodokļu uzlikšanu energoproduktiem un elektroenerģijai Savienībā reglamentē Padomes Direktīva 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai
                     1
                   (“Enerģijas nodokļu direktīva” jeb “direktīva”).
               
               
                  Saskaņā ar minētās direktīvas 19. panta 1. punktu un papildus jo īpaši tās 5., 15. un 17. pantā izklāstītajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politikas apsvērumu interesēs.
               
               
                  Ar Padomes 2015. gada 19. jūnija Īstenošanas lēmumu 2015/993/ES
                     2
                   Dānijai atļāva piemērot samazinātu nodokļa likmi elektroenerģijai, kas tiek tieši piegādāta ostās noenkurotiem kuģiem, kuri nav privāti izpriecu kuģi
                     3
                   (“krasta elektroenerģija”).
               
               
                  Šā priekšlikuma mērķis ir pagarināt minēto atļauju, kā to pieprasījusi Dānija, ņemot vērā to, ka pašreizējās atkāpes termiņš beidzas 2021. gada 18. jūnijā. 
               
               
                  Dānijas iestādes 2020. gada 5. maija vēstulē informēja Komisiju par savu nodomu pagarināt pašreizējo pasākumu līdz 2027. gada 17. jūnijam. Papildu informācija tika sniegta 2021. gada 16. februāra vēstulē.
               
               
                  Dānijas iestāžu nodoms ir turpināt piemērot krasta elektroenerģijai samazinātu akcīzes nodokļa likmi 0,4 ēras par KWh (aptuveni 0,535 EUR par MWh
                     4
                  ). Pieprasījuma iesniegšanas brīdī ierosinātā nodokļa likme atbilda Direktīvā 2003/96/EK noteiktajai minimālajai nodokļa likmei elektroenerģijai izmantošanai uzņēmumu vajadzībām. Direktīvas 13. pantā ir noteikts pielaides ierobežojums 5 % apmērā dalībvalstīm, kuras nav ieviesušas euro.
               
               
                  Jāatgādina, ka Enerģijas nodokļu direktīvas 13. pantā dalībvalstīm ir noteikts pienākums reizi gadā pārbaudīt, vai nodokļu likmes, kas izteiktas valstu valūtās, atbilst direktīvā noteiktajām minimālajām likmēm. To veic, izmantojot valūtas maiņas kursus, kas publicēti Eiropas Savienības Oficiālajā Vēstnesī oktobra pirmajā darbdienā. Dalībvalstis var saglabāt nodokļa summas, kas ir spēkā ikgadējās korekcijas brīdī tikai tad, ja, konvertējot nodokļa līmeņa summu, kas izteikta euro, nodokļu līmeņa kāpums, izteikts valsts valūtā, nav lielāks par 5 % vai 5 EUR, neatkarīgi no tā, kura summa ir mazāka.
               
               
                  Pieprasītais atkāpes spēkā esības termiņš ir no 2021. gada 18. jūnija līdz 2027. gada 17. jūnijam, turpinot pašreizējo atkāpi un iekļaujoties Enerģijas nodokļu direktīvas 19. pantā noteiktajā maksimālajā termiņā.
               
               
                  Nodokļa samazināšanas mērķis ir veicināt krasta elektroenerģijas izmantošanu. Salīdzinot ar flotes degvielas izmantošanu, šādas elektroenerģijas izmantošana tiek uzskatīta par videi nekaitīgāku veidu, kā apmierināt ostā noenkurotu kuģu vajadzības pēc elektroenerģijas. Pasākums samazinās gaisu piesārņojošu vielu emisijas no noenkurotiem kuģiem. 
               
               
                  Šis samazinājums nozīmē to, ka krasta elektroenerģijai piemērojamais nodoklis tiks samazināts no parastās likmes 89,2 ēras par KWh (2020. gada likme) līdz 0,4 ērām par KWh.
               
               
                  No otras puses, saskaņā ar Enerģijas nodokļu direktīvas 14. panta 1. punkta c) apakšpunktu dalībvalstīm ir jāatbrīvo no nodokļiem energoprodukti, ko izmanto elektroenerģijas ražošanai ostā noenkurotiem kuģiem, un elektroenerģija, ko ražo šādos kuģos. Saskaņā ar direktīvas 15. panta 1. punkta f) apakšpunktu no nodokļa var atbrīvot arī elektroenerģiju, ko ražo kuģī kuģošanai iekšējos ūdeņos. Dānija apstiprināja šā pēdējā minētā fakultatīvā atbrīvojuma transponēšanu.
               
            
            
               Dānija plāno piemērot samazināto nodokļa likmi visai krasta elektroenerģijai, kuras spriegums ir vismaz 380 V un kura piegādāta komercnavigācijas kuģiem. Dānijas iestādes uzskata šo ierobežojumu par piemērotu, lai tas aptvertu absolūto vairākumu starptautiskajos pārvadājumos izmantoto kuģu, kā arī iekšzemes pārvadājumos izmantotos lielākos kuģus. Tiek uzskatīts, ka šie kuģi rada lielāko daļu emisijas, darbojoties ostās noenkurotu kuģu palīgmotoriem. Samazinājumu nepiemēro, ja kuģi izmanto privātām vajadzībām vai ja tā ekspluatācija ir apturēta vai ilgstoši pārtraukta.
            
            
               
                  Tomēr kuģiem nav pienākuma izmantot krasta elektroenerģiju.
               
            
            
               Dānijas iestādes uzskata, ka pasākumam ir neitrāla ietekme uz konkurenci, jo tas ir pieejams visiem Dānijas ostās noenkurotiem kuģiem (izņemot privātos kuģus). 
            
            
               Dānijas iestādes uzskata, ka nodokļa samazinājums, ko piemēro krasta elektroenerģijai, nerada būtisku konkurences priekšrocību tiem kuģu operatoriem, kuri izmanto krasta elektroenerģiju, pretstatā tiem, kuri ražo elektroenerģiju kuģī. Pat pilnīgs atbrīvojums vairumā gadījumu nesamazinātu krasta elektroenerģijas darbības izmaksas zem darbības izmaksām, ja enerģija ražota kuģī. 
            
            
               Kā Komisiju informēja Dānijas iestādes, tās prognozē, ka nodokļu samazinājums gadā nozīmēs nodokļu izdevumus aptuveni 15 milj. DKK (2 milj. EUR). Pieņēmuma pamatā ir aplēstais kruīza kuģu elektroenerģijas patēriņš Dānijas ostās 2008. gadā, kurš ir aptuveni 16,9 miljoni KWh, kas atbilst gada budžeta izdevumiem 15 miljoniem DKK. Dānijas iestādes norāda, ka informācija par krasta elektroenerģijas izmantošanu ir saistīta ar lielu nenoteiktību.
            
         
         
            
               Pasākums tiek īstenots nodokļu atvieglojuma veidā, samazinot nodokļu slogu attiecīgajai elektroenerģijai.
            
            
               •Saskanība ar spēkā esošajiem noteikumiem konkrētajā rīcībpolitikas jomā
            
            
               
                  Nodokļu uzlikšanu elektroenerģijai reglamentē Direktīva 2003/96/EK, jo īpaši tās 10. pants. Direktīvas 14. panta 1. punkta c) apakšpunktā paredzēts obligāts atbrīvojums no nodokļiem energoproduktiem, kas paredzēti navigācijai, kā arī elektroenerģijai, ko ražo kuģī. Direktīvas 5., 15. un 17. pantā paredzēta iespēja dalībvalstīm piemērot nodokļu diferencēšanu, tostarp atbrīvojumus un samazinājumus, atsevišķiem elektroenerģijas izmantošanas veidiem. Tomēr minētie noteikumi kā tādi neparedz samazinātus nodokļus krasta elektroenerģijai.
               
               
                  Pasākums ir valsts atbalsts, un uz to attiecas ES tiesību akti konkrētajā jomā, jo īpaši Komisijas Regula (ES) Nr. 651/2014
                     5
                  .
               
            
            
               Enerģijas nodokļu direktīvas noteikumi
            
            
               
                  Pasākuma novērtējums saskaņā ar Direktīvas 2003/96/EK 19. pantu
               
               
                  Direktīvas 19. panta 1. punkta pirmā daļa skan šādi: 
               
               
                  “Papildus iepriekšējos pantos, jo īpaši 5., 15. un 17. pantā noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs.”
               
               
                  Ar šo nodokļa samazinājumu Dānijas iestādes mēģina sasniegt mērķi popularizēt videi nekaitīgāku veidu, kā ostās noenkurotie kuģi var iegūt vajadzīgo elektroenerģiju, lai tādējādi uzlabotu apkārtnes gaisa kvalitāti. Komisija jau ir ieteikusi izmantot krasta elektroenerģiju kā alternatīvu elektroenerģijai, kas ražota ostās noenkurotajos kuģos, un tādējādi jau ir atzinusi tās labvēlīgo ietekmi uz vidi
                     6
                  .
               
               
                  Iespēju ieviest labvēlīgu nodokļu režīmu attiecībā uz krasta elektroenerģiju var paredzēt saskaņā ar direktīvas 19. pantu, jo tā mērķis ir ļaut dalībvalstīm ieviest turpmākus atbrīvojumus vai samazinājumus īpašu politikas apsvērumu interesēs. 
               
               
                  Dānija ir pieprasījusi pasākumu piemērot uz 19. panta 2. punktā atļauto maksimālo laikposmu, t. i., sešus gadus. Principā jebkuram atbrīvojuma piemērošanas laikposmam ir jābūt pietiekami ilgam, lai neatturētu ostu operatorus un elektroenerģijas piegādātājus no vajadzīgo ieguldījumu veikšanas krasta elektroenerģijas objektos vai šo ieguldījumu turpināšanas. Minētais laikposms nodrošinās juridisko noteiktību arī kuģu operatoriem, kuriem ir jāplāno savi ieguldījumi kuģa aprīkojumā. 
               
            
            
               Tomēr atkāpe nedrīkstētu apdraudēt spēkā esošā tiesiskā regulējuma tālāku attīstību, un būtu jāņem vērā Enerģijas nodokļu direktīvas pārskatīšana tuvā nākotnē un tas, ka Padome, iespējams, pieņems tiesību aktu, pamatojoties uz Komisijas priekšlikumu par grozījumiem Enerģijas nodokļu direktīvā. Šāda pārskatīšana seko Enerģijas nodokļu direktīvas izvērtējumam
                  7
                un Padomes 2019. gada 28. novembra secinājumiem par ES enerģijas nodokļu sistēmu
                  8
               . Padome savos secinājumos aicināja Komisiju analizēt un izvērtēt iespējamās iespējas un savlaicīgi publicēt priekšlikumu par Enerģijas nodokļu direktīvas pārskatīšanu. Tā arī aicināja Komisiju pievērst īpašu uzmanību direktīvas darbības jomai, minimālajām likmēm un konkrētiem nodokļu samazinājumiem un atbrīvojumiem. 
            
            
            
               Šādos apstākļos, lai gan šķiet lietderīgi piešķirt atļauju uz pieprasīto laikposmu, atkāpes spēkā esība būtu jāpakļauj nosacījumam, ka vispārīgi noteikumi šajā jautājumā nestājas spēkā līdz 2027. gada jūnijam.
            
            
            
               
                  Noteikumi par valsts atbalstu
               
               
                  Samazinātā nodokļa likme 0,4 ēras par KWh (aptuveni 0,535 EUR par MWh
                     9
                  ), ko plānojušas Dānijas iestādes, pieprasījuma iesniegšanas laikā atbilda Direktīvā 2003/96/EK noteiktajai minimālajai nodokļa likmei elektroenerģijai, kas paredzēta izmantošanai uzņēmumu vajadzībām.
               
               
                  Tādējādi šķiet, ka uz šo pasākumu attiecas Komisijas Regulas (ES) Nr. 651/2014 44. pants, kas paredz nosacījumus, saskaņā ar kuriem atbalstu dabas resursu nodokļu samazinājumu veidā saskaņā ar Direktīvu 2003/96/EK var atbrīvot no valsts atbalsta paziņošanas prasības. Tomēr šajā posmā nav iespējams noteikt, vai visi minētajā regulā paredzētie nosacījumi ir izpildīti, un priekšlikums par Padomes īstenošanas lēmumu neskar dalībvalsts pienākumu nodrošināt atbilstību valsts atbalsta noteikumiem, jo īpaši gadījumā, kad uz atbalstu attiecas atbrīvojums saskaņā ar Komisijas Regulu (ES) Nr. 651/2014.
               
            
            
               •Atbilstība pārējiem Savienības politikas virzieniem
            
            
               
                  Politika vides un klimata pārmaiņu jomā
               
            
         
         
            
               
                  Pieprasītais pasākums attiecas galvenokārt uz ES vides un klimata pārmaiņu politiku. Ciktāl ar tā palīdzību būs iespējams samazināt flotes degvielas izmantošanu ostās noenkurotos kuģos, pasākums dos ieguldījumu vietējās gaisa kvalitātes uzlabošanā un trokšņa samazināšanā. Direktīvas 2008/50/EK par gaisa kvalitāti
                     10
                   13. pantā prasīts, lai dalībvalstis nodrošinātu, ka vairāku gaisu piesārņojošo vielu līmeņi nepārsniegtu direktīvā noteiktos robežlielumus, kā arī tiktu ievēroti mērķlielumi un citi gaisa kvailtātes standarti. Šie pienākumi dalībvalstīm paredz rast risinājumus tādām problēmām kā emisijas no ostās noenkurotiem kuģiem, un ir domājams, ka ostās, kurās ir šādas problēmas, tiek veicināta krasta elektroenerģijas izmantošana kā viens elements vispārējās gaisa kvalitātes stratēģijā. Krasta elektroenerģijas izmantošana tiek veicināta arī saskaņā ar Direktīvu (ES) 2016/802
                     11
                  , ar ko reglamentē sēra saturu kuģu degvielā. Tas arī veicinātu prasību attiecībā uz slāpekļa nosēdumiem ievērošanu saskaņā ar Direktīvu 92/43/EEK par dabisko dzīvotņu, savvaļas faunas un floras aizsardzību. Šajā saistībā Dānijas iestādes sagaida, ka vietējās gaisu piesārņojošu vielu (NOx, SOx, PM10, PM2,5) emisijas, ko rada elektroenerģijas ražošana uz kruīza kuģiem, varētu ievērojami samazināt līdz pat 90 %, jo dažas papildu un rezerves elektroenerģijas sistēmas nevar atslēgt.
               
               
                  Enerģētikas politika
               
               
                  Pasākumi ir saskaņā ar Direktīvu 2014/94/ES par alternatīvo degvielu infrastruktūras ieviešanu
                     12
                  , kurā pievēršas jautājumam par krasta elektroenerģijas padeves objektu ierīkošanu ostās, ja ir šādu objektu pieprasījums un ja izmaksas nav nesamērīgas salīdzinājumā ar ieguvumiem, tostarp vides ieguvumiem. Turklāt tas ir atzīts par vispārējas nozīmes mērķi valsts atbalsta piešķiršanai saskaņā ar LESD 107. panta 1. punktu
                     13
                  .
               
               
                  Šeit jāatceras, ka viens no galvenajiem iemesliem krasta elektroenerģijas nelabvēlīgajai konkurētspējas situācijai ir tāds, ka alternatīva, proti, jūras ostās noenkurotos kuģos saražotā elektroenerģija, patlaban ir pilnībā atbrīvota no nodokļa – no nodokļa ir atbrīvota ne tikai flotes degviela, kas izmantota elektroenerģijas ražošanai, kā noteikts Direktīvas 2003/96/EK 14. panta 1. punkta a) apakšpunktā, bet arī tā elektroenerģija, kura saražota kuģī (skat. Direktīvas 2003/96/EK 14. panta 1. punkta c) apakšpunktu). Lai gan pēdējo minēto atbrīvojumu pašu par sevi ir grūti savienot ar Savienības mērķiem vides jomā, tā pamatā ir praktiski apsvērumi. Lai apliktu ar nodokļiem kuģī saražoto elektroenerģiju, būtu nepieciešama kuģa īpašnieka, kas bieži vien reģistrēts trešā valstī, vai operatora deklarācija par patērētās elektroenerģijas apjomu. Šādā deklarācijā būtu jāiekļauj aplēse par to, kāda daļa elektroenerģijas patērēta tās dalībvalsts teritoriālajos ūdeņos, kurā maksājams nodoklis. Nepieciešamība iesniegt šādas deklarācijas katrā valstī, uz kuru teritoriālajiem ūdeņiem tas attiecas, kuģu īpašniekiem radītu milzīgu administratīvo slogu. Ņemot vērā šos apstākļus, ir pamatoti neradīt nelabvēlīgu situāciju mazāku piesārņojumu radošajai alternatīvai, proti, krasta elektroenerģijas izmantošanai, un ļaut Dānijai piemērot samazinātu nodokļa likmi.
               
               
                  Transporta politika
               
               
                  Šis pasākums atbilst Komisijas Ieteikumam 2006/339/EK par krasta elektroenerģijas pieslēguma izmantošanas veicināšanu kuģiem, kas piestājuši Savienības ostās
                     14
                  , un Komisijas paziņojumam “Stratēģiskie mērķi un rekomendācijas ES jūras transporta politikai
                     15
                  .
               
               
                  Iekšējais tirgus un godīga konkurence
               
               
                  No iekšējā tirgus un godīgas konkurences viedokļa pasākums tikai samazina pašreizējo kuģu degvielas nodokļa atbrīvojuma izraisīto nevienlīdzību nodokļu jomā starp diviem konkurējošiem elektroenerģijas avotiem, kas pieejami noenkurotiem kuģiem, proti, starp elektroenerģiju, kas saražota kuģī, un krasta elektroenerģiju.
               
               
                  Dānijas iestādes nav novērojušas tādas būtiskas izmaiņas kuģu īpašnieku izvēlē attiecībā uz ostu, ko varētu saistīt ar krasta elektroenerģijas objektu pieejamību. Pašlaik krasta elektroenerģiju galvenokārt izmanto prāmji un zvejas kuģi. Turklāt Dānijas iestādes norāda, ka krasta elektroenerģiju zināmā mērā izmanto kravas kuģi, īpaši, ja tie ilgstoši atrodas ostā. Dānijas iestādes norāda, ka Dānijas ostās vēl joprojām nav krasta elektroenerģijas iekārtu lieliem kuģiem, piemēram, kruīza vai konteinerkuģiem.
               
               
                  Tā kā šī shēma samazinās kuģu izmaksas, tā ietekmēs tirdzniecību starp dalībvalstīm. Tomēr tiek lēsts, ka šī ietekme ir minimāla, jo to, vai kuģi ienāks Dānijas ostās, noteiks pasažieru vēlmes un kravu galamērķi. 
               
               
                  Turklāt Dānijas iestādes uzskata shēmu par konkurences ziņā neitrālu, jo piekļuve krasta elektroenerģijai būs pieejama visiem kuģiem, kas atbilst iepriekš minētajiem nosacījumiem un ienāk Dānijas ostās, neatkarīgi no karoga valsts, neradot labvēlīgāku nodokļu situāciju valsts tirgus dalībniekiem salīdzinājumā ar konkurentiem no citām ES dalībvalstīm.
               
               
                  Faktu, ka samazinātās nodokļa likmes piemērošana attiecas tikai uz krasta elektroenerģijas piegādi ar vismaz 380 V spriegumu kuģiem, kas darbojas komerciālā kuģošanā, varētu uzskatīt par tirgus izkropļojumu. Tomēr praksē komerciālajiem kuģiem netiek piegādāta krasta enerģija, kuras spriegums ir mazāks par 380 V; šā sprieguma elektroenerģiju piegādā tikai maziem izpriecu kuģiem.
               
               
                  Attiecībā uz konkurenci starp ostām ir sagaidāms, ka jebkura iespējamā ietekme uz tirdzniecību starp dalībvalstīm, kas varētu rasties, ja kuģi maina savus maršrutus atkarībā no iespējas izmantot krasta elektroenerģiju ar samazinātu nodokļa likmi, būs niecīga. Situācijā, kad, kā minēts iepriekš, nav paredzams, ka par spīti nodokļa samazinājumam krasta elektroenerģijas izmantošana vismaz īstermiņā kļūs rentablāka par elektroenerģijas ražošanu kuģī, nav paredzams, ka šis nodokļa samazinājums krasta elektroenerģijai ievērojami izkropļos konkurenci starp ostām, rosinot kuģus mainīt maršrutu atkarībā no šādas elektroenerģijas pieejamības.
               
               
                  Termiņš, uz kuru ierosināts pagarināt atļauju piemērot samazinātu nodokļa likmi, ja vien pašreizējā sistēmā un situācijā nenotiks būtiskas izmaiņas, padara maz ticamu, ka iepriekšējās rindkopās veiktā analīze pirms pasākuma termiņa beigām mainītos.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Padomes Direktīvas 2003/96/EK 19. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Netiešo nodokļu uzlikšana, uz ko attiecas LESD 113. pants, pati par sevi nav ekskluzīvā Eiropas Savienības kompetencē LESD 3. panta nozīmē.
               
               
                  Tomēr saskaņā ar Direktīvas 2003/96/EK 19. pantu Padomei tika piešķirta ekskluzīva kompetence ar sekundāru tiesību aktu atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis tāpēc nevar aizstāt Padomi. Tādējādi subsidiaritātes princips uz šo īstenošanas lēmumu neattiecas. Nekādā ziņā šis akts nav leģislatīvā akta projekts, tāpēc tas nebūtu saskaņā ar Līgumiem pievienoto 2. protokolu jāiesniedz valstu parlamentiem, lai pārbaudītu atbilstību subsidiaritātes principam.
               
            
         
         
            
               •Proporcionalitāte
            
            
               
                  Šajā priekšlikumā ir ievērots proporcionalitātes princips. Nodokļu samazinājums nepārsniedz konkrētā mērķa sasniegšanai vajadzīgo.
               
            
            
               •Juridiskā instrumenta izvēle
            
            
               
                  Ierosinātais instruments ir Padomes īstenošanas lēmums. Direktīvas 2003/96/EK 19. pants paredz tikai šāda veida pasākumu.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Pasākumam nav nepieciešama spēkā esošo tiesību aktu novērtēšana.
               
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Dānijas pieprasījums, un tas attiecas vienīgi uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Šis priekšlikums attiecas uz atļaujas piešķiršanu atsevišķai dalībvalstij pēc tās pieprasījuma, un ietekmes novērtējums tam nav nepieciešams.
               
               
                  Dānijas sniegtā informācija liecina, ka pasākumam būs ierobežota ietekme uz nodokļu ieņēmumiem. Precīzāk, saskaņā ar aplēsēm par pasākuma radītajiem nodokļu izdevumiem atbilstīgi Dānijas iestāžu sniegtajai informācijai turpmākajos gados sagaidāmi zaudējumi — 15 miljoni DKK gadā.
               
               
                  Vēsturisku iemeslu dēļ daudzas Dānijas tirdzniecības ostas ir nodrošinājušas krasta elektroenerģiju kuģiem. Dānijas iestādes ir atzīmējušas, ka pēdējos gados vairākas ostas ir uzstādījušas un plāno uzstādīt iekārtas lielākiem kuģiem, piemēram, prāmjiem, kas kuģo regulāros starptautiskos un iekšzemes maršrutos. Tas attiecas arī uz starptautiskās satiksmes kruīza kuģiem. Turklāt dažas Dānijas ostas ir izveidojušas pārvietojamas krasta elektrostacijas kravas kuģiem. Prāmjiem un kruīza kuģiem ir vajadzīgas jaunas infrastruktūras iekārtas, lai nodrošinātu pietiekamu jaudu.
               
               
                  Dānijas iestādes lēš, ka pasākumam būs ievērojama pozitīva ietekme uz tās vides mērķu sasniegšanu un jo īpaši uz gaisa kvalitātes uzlabošanu saskaņā ar Direktīvu 2008/50/EK par gaisa kvalitāti un tīrāku gaisu Eiropai. Krasta elektroenerģijas izmantošana ir ļāvusi samazināt sēra dioksīda, slāpekļa oksīdu, cieto daļiņu un oglekļa oksīdu emisijas. Pasākuma potenciāls nav pilnībā izmantots, jo gan piestātnēs, gan uz kuģiem ir vajadzīgs dārgs aprīkojums.
               
            
            
               •Normatīvā atbilstība un vienkāršošana
            
            
               
                  Pasākums neparedz vienkāršošanu. Tas izstrādāts pēc Dānijas pieprasījuma un attiecas vienīgi uz šo dalībvalsti.
               
            
            
               •Pamattiesības
            
            
               
                  Pasākums neietekmē pamattiesības.
               
            
         
         
            
               4.IETEKME UZ BUDŽETU
            
            
               
                  Minētais pasākums Savienībai nerada finansiālu un administratīvu slogu. Tādējādi priekšlikums neietekmē Savienības budžetu.
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Īstenošanas plāns nav nepieciešams. Šis priekšlikums attiecas uz atļaujas piešķiršanu nodokļu samazināšanai atsevišķai dalībvalstij pēc tās pieprasījuma. Tā ir paredzēta uz ierobežotu laikposmu – līdz 2027. gada 17. jūnijam. Piemērojamā nodokļa likme būs vienāda ar minimālo nodokļu līmeni, kas noteikts Enerģijas nodokļu direktīvā. Pasākumu var izvērtēt, ja tiek pieprasīts pagarinājums pēc tam, kad ir beidzies tā spēkā esības termiņš.
               
            
            
               •Paskaidrojošie dokumenti (attiecībā uz direktīvām)
            
            
               
                  Priekšlikumam nav vajadzīgi paskaidrojošie dokumenti par transponēšanu. 
               
            
            
               •Detalizēts konkrētu priekšlikuma noteikumu skaidrojums
            
            
               
                  Tiesību akta 1. pantā noteikts, ka Dānijai būs atļauts piemērot samazinātu elektroenerģijas nodokļa likmi elektroenerģijai, kas tiek tieši piegādāta Dānijas ostās noenkurotiem kuģiem, kuri nav privāti izpriecu kuģi (“krasta elektroenerģija”). Nodokļa likmei jāatbilst minimālajam nodokļu līmenim elektroenerģijai izmantošanai uzņēmumu vajadzībām, kas noteikts direktīvā. Nedrīkstēs piegādāt elektroenerģiju ar samazinātu likmi privātiem izpriecu kuģiem, kas definēti Direktīvas 2003/96/EK 14. panta 1. punkta c) apakšpunkta otrajā daļā.
               
               
                  Tiesību akta 2. pantā noteikts, ka pieprasīto atļauju piešķir no 2021. gada 18. jūnija, turpinot spēkā esošo Padomes Īstenošanas lēmumu 2015/993/ES, līdz 2027. gada 17. jūnijam – direktīvā atļautajā maksimālajā laikposmā, kas nepārsniedz sešus gadus, kā to pieprasījusi Dānija.
               
            
            
               2021/0110 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Dānijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, saskaņā ar Direktīvas 2003/96/EK 19. pantu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai
                  16
               , un jo īpaši tās 19. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar Padomes Īstenošanas lēmumu 2015/993/ES
                  17
                Dānijai saskaņā ar Direktīvas 2003/96/EK 19. pantu ir atļauts līdz 2021. gada 18. jūnijam piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, kuri nav privāti izpriecu kuģi (“krasta elektroenerģija”).
            
         
         
            
               (2)Dānija 2020. gada 5. maija vēstulē pieprasīja atļauju saskaņā ar Direktīvas 2003/96/EK 19. pantu turpināt piemērot krasta elektroenerģijai samazinātu nodokļa likmi. Sīkāku informāciju Dānijas iestādes sniedza 2020. gada 16. februāra vēstulē.
            
            
               (3)Ar samazināto nodokļa likmi, ko tā plāno piemērot, Dānijas mērķis ir turpināt krasta elektroenerģijas izmantošanas veicināšanu. Salīdzinot ar flotes degvielas izmantošanu, šādas elektroenerģijas izmantošana tiek uzskatīta par videi nekaitīgāku veidu, kā apmierināt ostā noenkurotu kuģu vajadzības pēc elektroenerģijas.
            
            
               (4)Tā kā krasta elektroenerģijas izmantošana nerada tādas gaisu piesārņojošu vielu emisijas kā flotes degvielas izmantošana, tā veicina gaisa kvalitātes uzlabošanos ostas pilsētās un trokšņa samazināšanu. Turpinot samazinātās nodokļu likmes piemērošanu krasta elektroenerģijai, paredzams, ka tiks veicināta Savienības vides, veselības un klimata politikas mērķu sasniegšana.
            
            
               (5)Atļauja Dānijai turpināt piemērot samazinātu nodokļa likmi krasta elektroenerģijai nepārsniedz to, kas ir vajadzīgs, lai veicinātu plašāku šādas elektroenerģijas izmantošanu, jo elektroenerģijas ražošana kuģī vairākumā gadījumu joprojām būs konkurētspējīgākā alternatīva. Tā paša iemesla dēļ un arī tādēļ, ka šīs tehnoloģijas izplatība tirgū pagaidām ir visai neliela, samazinātā nodokļa likme  tās spēkā esības laikā nevarētu radīt ievērojamus konkurences kropļojumus, tādējādi tam nebūs negatīvas ietekmes uz iekšējā tirgus pareizu darbību.
            
            
               (6)Katrai atļaujai, kas piešķirta saskaņā ar Direktīvas 2003/96/EK 19. panta 2. punktu, ir jābūt stingri ierobežotai laikā. Lai nodrošinātu, ka atļaujas termiņš ir pietiekami ilgs, lai neatturētu attiecīgos uzņēmējus no vajadzīgo ieguldījumu veikšanas, ir lietderīgi piešķirt atļauju līdz 2027. gada 17. jūnijam. Tomēr atļauju būtu jāpārtrauc piemērot no dienas, kad sāk piemērot jebkādus vispārīgus noteikumus par nodokļu atvieglojumiem krasta elektroenerģijai, ko Padome pieņēmusi saskaņā ar Līguma par Eiropas Savienības darbību 113. pantu vai citiem attiecīgiem noteikumiem, ja šādi noteikumi kļūst piemērojami pirms 2027. gada 17. jūnija. 
            
            
               (7)Lai nodrošinātu ostu un kuģu operatoriem juridisko noteiktību un izvairītos no iespējama administratīvā sloga pieauguma elektroenerģijas sadalītājiem vai pārdalītājiem, pieprasītā atļauja būtu jāpiešķir tā, lai bez pārtraukuma turpinātu iepriekšējo kārtību, kas paredzēta Īstenošanas lēmumā (ES) 2015/993/ES.
            
            
               (8)Šis lēmums neskar Savienības noteikumu par valsts atbalstu piemērošanu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Dānijai atļauj piemērot samazinātu nodokļa likmi elektroenerģijai, kas tiek tieši piegādāta ostās noenkurotiem kuģiem, kuri nav privāti izpriecu kuģi (“krasta elektroenerģija”), ar noteikumu, ka tiek ievēroti Direktīvas 2003/96/EK 10. pantā paredzētie minimālie nodokļu līmeņi.
            
            
               2. pants
            
            
               Šo lēmumu piemēro no 2021. gada 18. jūnija līdz 2027. gada 17. jūnijam.
            
            
               Taču, ja Padome, rīkojoties saskaņā ar Līguma par Eiropas Savienības darbību 113. pantu vai citiem attiecīgiem noteikumiem, nosaka vispārīgus noteikumus par nodokļa priekšrocībām krasta elektroenerģijai, šis lēmums zaudē spēku dienā, kurā stājas spēkā šie vispārīgie noteikumi.
            
            
               3. pants
            
            
               Šis lēmums ir adresēts Dānijas Karalistei.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 283, 31.10.2003., 51.–70. lpp.
               
               
                  
                     (2)
                  
                        OV L 159, 25.06.2015., 68.–69. lpp.
               
               
                  
                     (3)
                  
                        Termins “privāts izpriecu kuģis” ir definēts Direktīvas 2003/96/EK 14. panta 1. punkta c) apakšpunkta otrajā daļā.
               
               
                  
                     (4)
                  
                        Visi aprēķini ir balstīti uz 2019. gada 1. oktobra maiņas kursu, proti, 7,4662 DKK par 1 EUR. Skat. OV C 329/03, 2019. gada 1. novembris.
               
               
                  
                     (5)
                  
                        Komisijas Regula (ES) Nr. 651/2014 (2014. gada 17. jūnijs), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (OV L 187, 26.6.2014., 1.–78. lpp.).
               
               
                  
                     (6)
                  
                        Komisijas Ieteikums 2006/339/EK (2006. gada 8. maijs) par krasta elektroenerģijas pieslēguma izmantošanas veicināšanu kuģiem, kas piestājuši Kopienas ostās (OV L 125, 12.5.2006.).
               
               
                  
                     (7)
                  
                        SWD (2019) 329 final.
               
               
                  
                     (8)
                  
                        Padomes 2019. gada 28. novembra secinājumi, 14608/19, FISC 458. 
               
               
                  
                     (9)
                  
                        Visi aprēķini ir balstīti uz 2019. gada 1. oktobra maiņas kursu, proti, 7,4662 DKK par 1 EUR. Skat. OV C 329/03, 2019. gada 1. novembris.
               
               
                  
                     (10)
                  
                        Eiropas Parlamenta un Padomes Direktīva 2008/50/EK (2008. gada 21. maijs) par gaisa kvalitāti un tīrāku gaisu Eiropai (OV L 152, 11.6.2008., 1. lpp.).
               
               
                  
                     (11)
                  
                        Eiropas Parlamenta un Padomes Direktīva (ES) 2016/802 (2016. gada 11. maijs), ar ko paredz sēra satura samazināšanu konkrētiem šķidrā kurināmā veidiem (OV L 132, 21.5.2016., 58.–78. lpp.).
               
               
                  
                     (12)
                  
                        Eiropas Parlamenta un Padomes Direktīva 2014/94/EK (2014. gada 22. oktobris) par alternatīvo degvielu infrastruktūras ieviešanu (OV L 307, 28.10.2014., 1.–20. lpp.).
               
               
                  
                     (13)
                  
                        C(2014) 2231 final, 2014. gada 9. aprīlis.
               
               
                  
                     (14)
                  
                        Komisijas Ieteikums 2006/339/EK (2006. gada 8. maijs) par krasta elektroenerģijas pieslēguma izmantošanas veicināšanu kuģiem, kas piestājuši Kopienas ostās (OV L 125, 12.5.2006.).
               
               
                  
                     (15)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Stratēģiskie mērķi un rekomendācijas ES jūras transporta politikai 2018. gada perspektīvā”, COM(2009) 8 final, 2009. gada 21. janvāris.
               
               
                  
                     (16)
                  
                        OV L 283, 31.10.2003., 51. lpp.
               
               
                  
                     (17)
                  
                        Padomes Īstenošanas lēmums (ES) 2015/993 (2015. gada 19. jūnijs), ar ko Dānijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, saskaņā ar Direktīvas 2003/96/EK 19. pantu (OV L 159, 25.6.2015., 68. lpp.).